Nariadenie Komisie (EHS) č. 2325/88
z 26. júla 1988,
ktorým sa menia a dopĺňajú určité nariadenia o spoločnej organizácii trhu s ryžou
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1418/76 z 21. júla 1976 o spoločnej organizácii trhu s ryžou [1], naposledy zmenené a doplnené nariadením (EHS) 2229/88 [2], a najmä na jeho článok 16 (5) a 19,
keďže podľa nariadenia (EHS) č. 1418/76 od 1. septembra 1988 ryža už nebude klasifikovaná do dvoch, ale do troch kategórií, guľato-zrnná, so stredným zrnom a dlho-zrnná; keďže posledné dve kategórie zodpovedajú bývalej kategórii dlho-zrnnej ryže;
keďže je následne potrebné zmeniť a doplniť nariadenie Komisie č. 467/67/EHS z 21. augusta 1967, ktorým sa stanovujú prevodové menové kurzy, spracovateľské náklady a hodnota vedľajších produktov na rôzne štádiá spracovania ryže [3], naposledy zmenené a doplnené nariadením (EHS) č. 2249/85 [4], a nariadenie Komisie (EHS) č. 1613/71 z 26. júla 1971, ktorým sa stanovujú podrobné pravidlá na stanovovanie prahových cien cif poplatkov za ryžu a zlomkovú ryžu a opravné čiastky týkajúce sa predmetnej ryže [5], naposledy zmeneným a doplneným nariadením (EHS) č. 2117/80 [6];
keďže opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
V nariadení 467/67/EHS v článku 1 (2) a (3) a v článku 3 (2) b) a (3) b) sa týmto "dlho-zrnná ryža" nahrádza výrazom "ryža so stredným zrnom" alebo "dlho-zrnná ryža".
Článok 2
Nariadenie (EHS) č. 1613/71 sa týmto mení a dopĺňa takto:
1. Článok 4 (2) sa nahrádza týmto:
"2. Na lúpanú ryžu dlho-zrnnú alebo so stredným zrnom:
a) na lúpanú ryžu so stredným zrnom alebo dlho-zrnnú ryžu upravené vzhľadom na akékoľvek rozdiely v kvalite v porovnaní so štandardnou kvalitou;
b) tam, kde to pripadá do úvahy, na nelúpanú ryžu so stredným zrnom a dlho-zrnnú ryžu upravené na menové kurzy, náklady na lúpanie a hodnotu vedľajších produktov a akékoľvek rozdiely v kvalite v porovnaní so štandardnou kvalitou."
2. Článok 4 (4) sa nahrádza týmto:
"4. Na obrusovanú ryžu so stredným zrnom alebo dlho-zrnnú ryžu:
a) na obrusovanú ryžu so stredným zrnom alebo dlho-zrnnú ryžu upravené vzhľadom na akékoľvek rozdiely v kvalite v porovnaní so štandardnou kvalitou, za ktorú je stanovená prahová cena lúpanej ryže, samotné tieto rozdiely sú pritom upravené v súlade s kurzom uplatniteľným na úpravu lúpanej dlho-zrnnej ryže na obrusovanú dlho-zrnnú ryžu;
b) tam, kde to pripadá do úvahy, na polo-obrusovanú ryžu so stredným zrnom alebo dlho-zrnnú ryžu upravené vzhľadom na menový kurz, náklady na obrusovanie a hodnotu vedľajších produktov na účely získania obrusovanej ryže so stredným zrnom alebo dlho-zrnnej ryže, pričom samotná táto cena musí byť upravená v súlade s ustanoveniami vyššie uvedeného bodu a)."
Článok 3
Toto nariadenie nadobúda účinnosť tretí deň po jeho zverejnení v Úradnom vestníku Európskych spoločenstiev.
Bude sa uplatňovať od 1. septembra 1988.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. júla 1988